YoShLARNI UMUMIY O‘RTA, O‘RTA MAXSUS, KASB-HUNAR TA’LIMI VA OLIY TA’LIM TIZIMI BILAN QAMRAB OLINIShINI, ShUNINGDEK KEYINChALIK ULARNING IShGA JOYLAShIShINI HISOBGA OLISh VA HISOBOTINI YURITIShNI TAKOMILLAShTIRISh ChORA-TADBIRLARI TO‘G‘RISIDA

“Yoshlar yili” Davlat dasturini bajarish yuzasidan, shuningdek bolalarning umumiy o‘rta ta’lim bilan, umumta’lim maktablari 9-sinf bitiruvchilarining — o‘rta maxsus, kasb-hunar ta’limi bilan qamrab olinishini, akademik litseylar va kasb-hunar kollejlari bitiruvchilarining ishga joylashishini va oliy o‘quv yurtlarida o‘qishni davom ettirishini, oliy ta’lim muassasalari bitiruvchilari hamda muddatli harbiy xizmatni tugallagan shaxslarning ishga joylashishini hisobga olish va hisobotini yuritishni takomillashtirish maqsadida Vazirlar Mahkamasi qaror qiladi:
 1. O‘zbekiston Respublikasi Davlat statistika qo‘mitasi, Iqtisodiyot vazirligi, Oliy va o‘rta maxsus ta’lim vazirligi, Xalq ta’limi vazirligi, Mehnat va aholini ijtimoiy muhofaza qilish vazirligining yoshlarning umumiy o‘rta, o‘rta maxsus, kasb-hunar ta’limi va oliy ta’lim tizimi bilan qamrab olinishini hamda keyinchalik ularning ishga joylashishini hisobga olish maqsadida 1-ilovaga muvofiq ro‘yxat bo‘yicha davlat va idoraviy statistika hisobotlaridan foydalanish to‘g‘risidagi taklifiga rozilik berilsin.
 2. Bolalarning umumiy o‘rta ta’lim bilan, umumta’lim maktablari 9-sinf bitiruvchilarining — o‘rta maxsus, kasb-hunar ta’limi bilan qamrab olinishi, shuningdek akademik litseylar va kasb-hunar kollejlari bitiruvchilarining ishga joylashishi, oliy ta’lim muassasalarida o‘qishni davom ettirishi hamda oliy o‘quv yurtlari bitiruvchilari va muddatli harbiy xizmatni tugallagan shaxslarning ishga joylashishining doimiy monitoringini olib borish uchun tahliliy axborotlarni tayyorlash sxemasi 2-ilovaga muvofiq tasdiqlansin.
 3. O‘zbekiston Respublikasi Davlat statistika qo‘mitasi Oliy va o‘rta maxsus ta’lim vazirligi, O‘rta maxsus, kasb-hunar ta’limi markazi, Xalq ta’limi vazirligi, Mehnat va aholini ijtimoiy muhofaza qilish vazirligi, Iqtisodiyot vazirligi bilan birgalikda umumta’lim maktablari, o‘rta maxsus, kasb-hunar va oliy ta’lim muassasalarini bitirgan yoshlarning keyinchalik band bo‘lish turlari bo‘yicha taqsimlash to‘g‘risidagi hisobot tizimini belgilangan tartibda 1-ilovaga muvofiqlashtirsin va uni 2008-yilning II yarim yilligidan boshlab amalga kiritsin.
 4. Qoraqalpog‘iston Respublikasi Vazirlar Kengashi, viloyatlar va Toshkent shahar, shuningdek tumanlar va shaharlar hokimliklari:
 bolalarning umumiy o‘rta ta’lim olishini, umumta’lim maktablari 9-sinf bitiruvchilarining akademik litseylar va kasb-hunar kollejlarida o‘qishni davom ettirishini muntazam asosda tanqidiy o‘rganib chiqsinlar va ularning 100 foiz qamrab olinishini ta’minlaydigan aniq chora-tadbirlar ko‘rsinlar;
 o‘rta maxsus, kasb-hunar va oliy ta’lim muassasalari bitiruvchilari, shuningdek muddatli harbiy xizmatni tugallagan shaxslarning ishga samarali joylashishi ustidan nazorat o‘rnatsinlar;
 har chorakda (chorak oxirgi oyining 20-sanasidan kechikmasdan) yoshlarning umumiy o‘rta, o‘rta maxsus, kasb-hunar va oliy ta’lim tizimi bilan qamrab olinishi to‘g‘risida, shuningdek ularni ishga joylashtirishning ahvoli va darajasi to‘g‘risida O‘zbekiston Respublikasi Oliy va o‘rta maxsus ta’lim vazirligiga axborot taqdim etsinlar.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R.S. Qosimov zimmasiga yuklansin.